Kultur- og kirkeminister Mette Bock fra Liberal Alliance gør klar til at åbne et nyt kapitel i sit liv.

For ifølge DR's exitpoll står Liberal Alliance ikke til blive valgt til Europa-Parlamentet ved dagens valg, og dermed kommer spidskandidat Mette Bock ikke til at få en plads i parlamentet.

Og så er hendes tid i politik forbi for nu, lyder det fra den 61-årige politiker.

- Mit liv ændrer sig selvfølgelig, for jeg er helt ude af dansk politik nu, siger hun til DR Nyheder.

Mette Bock tager ansvaret for valgresultatet, hvis ellers DR's exitpoll lavet af Epinion holder stik, og Liberal Alliance får nul mandater.

- Jeg har et personligt ansvar for det her, for jeg har været spidskandidat og har fremført Liberal Alliances politik, siger hun.

Nu vil hun bruge tiden frem til 5. juni på at hjælpe Liberal Alliances kandidater ved det kommende folketingsvalg med at få et godt valg.

- Det kan godt være, at jeg lige bruger nogle dage på at støtte mine gode kolleger, for jeg tror, der er flere rigtige liberale i det her land, end det kommer til udtryk her, siger hun.

- Men når de dage er gået frem mod 5. juni, så skal jeg åbne et nyt kapitel, siger hun.